## Obvezatne upute broj DLS III - kandidiranje

### NN 111/2005 (21.9.2005.), Obvezatne upute broj DLS III - kandidiranje

# DRŽAVNO IZBORNO POVJERENSTVO

**2052**

Na temelju članka 10. stavka 1. i članka 30.
stavka 1. Zakona o izboru članova predstavničkih tijela jedinica lokalne i
područne (regionalne) samouprave (»Narodne novine«, br.
44/05 – pročišćeni tekst – dalje: Zakon), Državno izborno povjerenstvo Republike
Hrvatske propisuje

## OBVEZATNE UPUTE BROJ DLS III

### I. KANDIDIRANJE

1. Prijedlog liste kandidata podnosi se izbornom
povjerenstvu jedinice lokalne i područne (regionalne) samouprave u kojoj se
provode dopunski izbori za predstavnike nacionalnih manjina u tom
predstavničkom tijelu, a za predstavnike hrvatskog naroda izbornom povjerenstvu
jedinice lokalne samouprave u kojoj se provode dopunski izbori.

Prijedlog mora biti zaprimljen (prispjeti) u
nadležnom izbornom povjerenstvu u roku 12 dana, računajući od prvog sljedećeg
dana nakon objave Odluke Vlade Republike Hrvatske o raspisivanju izbora u
»Narodnim novinama«.

U prijedlogu liste obvezno se navodi naziv
liste, a kandidati moraju na listi biti poredani od rednog broja jedan do
zaključno rednog broja koliko se članova predstavničkog tijela bira na
dopunskim izborima.

Ako se u predstavničko tijelo bira do tri člana
predstavnika pojedine nacionalne manjine, uz svakog kandidata za člana predlaže
se i kandidat za njegovog zamjenika, koji se bira zajedno s njim.

2. Ako prijedlog liste kandidata sadrži veći
broj kandidata ili zamjenika od broja članova predstavničkog tijela jedinice za
koje se provode dopunski izbori, smatra se da listu kandidata čine samo
kandidati do broja članova predstavničkog tijela jedinice za koje se provode
dopunski izbori, prema redoslijedu predlagatelja.

Ako lista kandidata sadrži manji broj kandidata
ili zamjenika od broja članova predstavničkog tijela jedinice za koje se
provode dopunski izbori, takva lista je nevažeća.

3. Prijedlog liste kandidata sadrži ime i
prezime, godinu rođenja, nacionalnost i adresu prijavljenog prebivališta, broj
važeće osobne iskaznice, mjesto njezina izdavanja za kandidate i njihove
zamjenike.

U prijedlogu liste kandidata uz ime i prezime
kandidata i zamjenika mogu se navesti znanstveni i stručni naziv. Ako nisu
navedeni u prijedlogu liste znanstveni i stručni naziv mogu se navesti
najkasnije do isteka roka za podnošenje prigovora u postupku kandidiranja.

4. Uz prijedlog liste kandidata obvezno se
dostavlja očitovanje kandidata i njegovog zamjenika o prihvaćanju kandidature.

Potpisi kandidata i njegovog zamjenika o
prihvaćanju kandidature moraju biti ovjereni kod javnog bilježnika ili
nadležnog izbornog povjerenstva.

II. ODUSTANAK OD
KANDIDATURE

Političke stranke i udruge nacionalne manjine
koje su predložile prihvaćene liste kandidata mogu na način predviđen njihovim
statutom ili posebnom odlukom donesenom na temelju statuta odustati od te liste
najkasnije 48 sati nakon što je kao prihvaćena bila objavljena od strane
nadležnog izbornog povjerenstva, a za neovisnu listu odluku o odustajanju
donosi nositelj liste, te pisana obavijest o odustanku
mora prispjeti nadležnom izbornom povjerenstvu u navedenom roku.

Odustanak jednog ili više
kandidata s liste nije dopušten nakon prihvaćanja liste na kojoj su navedeni te
se odustanak nekog od kandidata neće uvažiti i takva
će lista ostati pravovaljana s imenima svih objavljenih kandidata.

Klasa: 013-03/05-03/10

Urbroj: 599-05-01

Zagreb, 21. rujna 2005.

Predsjednik

**Branko Hrvatin, dipl. iur**., v. r.

Uputa, NN 111/2005-2052